Jabarkan Serangan Terakhir dari Perang Vietnam dalam bahasa melayu

Dalam bulan Mac 1975, Vietnam Utara melancarkan serangan kawasan tinggi di Vietnam Tengah menggunakan tentera konvensional dan dibantu artileri dan kereta kebal. Vietnam Selatan kini terbelah dua. Kerana takutkan tentera Vietnam Selatan di bahagian utara akan terkepung oleh PAVN, Presiden Thieu mengarahkan penempatan semula pasukan tentera  Vietnam Selatan di wilayah utara ke kawasan tengah Vietnam. Tetapi pergerakan tentera menjadi haru biru kerana PAVN melancarkan serangan dari arah utara. Kedudukan tentera menjadi tidak keruan, dengan pergerakan tentera diganggu oleh orang-orang pelarian.

Pada 11 Mac 1975, Ban-Me-Thuot jatuh ke tangan PAVN. Setelah dibedil artileri, garison seramai 4,000 orang itu  melarikan diri bersama keluarga.  Presiden Thieu mengarahkan kawasan tengah Vietnam ditinggalkan, untuk memperkuatkan pertahanan di kawasan selatan. Pleiku dan Kontum ditinggalkan. Pasukan ARVN berundur menuju selatan, tetapi pergerakan mereka dihindar oleh orang-orang pelarian. PAVN menyerang pasukan yang sedang berundur ini dan 60,000 tentera ARVN menjadi korban. Melihatkan kesan kehancuran pasukan yang berundur,  Presiden Thieu pada 20 Mac 1975 mengarahkan pasukan tentera bertahan di wilayah tengah negara tersebut. Tetapi panik sudah menular, dan penentangan ARVN tidak berkesan. PAVN menawan Hue, selepas pengepungan selama 3 hari.

Da Nang pula diserang oleh 30,000 orang tentera PAVN. Pucuk pimpinan ARVN melarikan diri. Pada 30 Mac 1975, 100,000 anggota ARVN di Da Nang yang tidak berkepimpinan menyerah diri. Dengan kejatuhan Da Nang, kawasan utara dan tengah Vietnam sudah tewas. PAVN merancang serangan kilat untuk menawan Saigon sebelum saki baki ARVN dapat menyusun semula pertahanan mereka.

Pada 7 April 1975, 3 divisyen tentera PAVN dari Kor ke-4 menyerang Xuan-loc, kira-kira 65 kilometer di timur Saigon. Mereka ditentang Divisyen ke-18 ARVN. Walaupun Divisyen ke-18 menentang hebat selama dua minggu, kekuatan PAVN terlalu kuat. Pada 21 April 1975, garison di Xuan-loc menyerah diri.

Presiden Thieu meletak jawatan pada 21 April 1975, dan sambil menunjukkan dokumen-dokumen tahun 1972 yang menjanjikan bantuan tentera, menyalahkan Amerika Syarikat kerana mengkhianati rakyat Vietnam. Thieu melarikan diri ke Taiwan. Duong Van Minh ditinggalkan untuk memimpin Vietnam.